Coronakrisens skæbner har mange ansigter. I denne tid er det særdeles svært for minkavlere i Nordjylland, som bliver ramt hårdt af regeringens nye aflivningsstrategi for smittede mink. En af de avlere, der måske mister alt er Svend Gregersen fra Gjøl.

Omkring en million mink skal aflives i Nordjylland. Og det tal kan meget vel nå at stige endnu. En af de minkavlere, der har fået den besked er 77-årige Svend Gregersen på Gjøl. - Det er meget hårdt, siger Svend Gregersen, der er berørt af situationens alvor og tanken om, at hans minkfarm på Gjøl skal slåes ned. Han startede sin farm for 58 år siden med  20 mink. I dag har han 2.600 tæver - endnu. Han venter på, at Fødevarestyrelsen og Beredskabsstyrelsen melder deres ankomst for at aflive hans besætning. - Det værste er uvisheden. Jeg ved ikke, hvornår de kommer og hvornår det sker, fortæller Svend Gregersen. Han kan kun forholde sig til udmeldingen fra Fødevarestyrelsen, der oplyser at det kan tage op til to måneder at aflive minkene på de nordjyske farme. Gjøl har Danmarks største koncentration af mink De ligger næsten som perler på snor. Den ene farm efter den anden.  På en af vejene er der over ti farme. - Det var lige før, det kun var præsten, der ikke havde mink. Både post, bager, slagter, skolelærer og mange flere havde mink, fortæller Svend Gregersen, der ikke har lavet andet end at passe de små pelsdyr i sit arbejdsliv. Dermed er byen den by i Danmark, hvor der er flest minkfarme, og derfor rammer coronasmitten særligt hårdt. - Vi hjælper hinanden, som vi altid har gjort i den lokale pelsdyravlerforening på Gjøl, siger Svend Gregersen. - Jeg husker, at Gjøl-boere hjalp mig med at komme i gang, da jeg startede med at bygge bure for 58 år siden. - Det er en tradition vi  har, og vi deler også vores erfaringer, fortæller han. Det gør minkavlerne også  i en tid, hvor coronasmitte og aflivning er alvor, og hvor mange føler sig på truet på deres eksistens. Frygt for sygdom er ikke ny - Det er ikke første gang minkavlere frygter smitte af mink. Det er sygdommen plasmacytose, som mink har været ramt af. Svend Gregersen har haft plasmacytose på farmen en enkelt gang, og konsekvensen var sanering af farmen. Det skete ad to omgange, da der var udbrud på naboens farm. - Også i kampen mod plasmacytoser har vi hjulpet hinanden, fortæller han. En æra slutter I løbet af 58 år med pelsdyr har Svend Gregersen vundet mange præmier for bedste skindkvalitet, og tanken om, at burene snart er tomme, og at der bliver stille gør ham trist. - Det er jo dyr man holder af. Men det er jo også en livsstil, fortæller han. Svend Gregersen har ikke planer om at starte forfra og er lettet over at den den yngre generation, der var tæt på overtage farmen har trukket sig.